Opsiener verdrink in Oranjerivier op werkpartytjie | Netwerk24
Opsiener verdrink in Oranjerivier op werkpartytjie
Deur Charné Kemp 09 Desember 2019 19:11
Die opsiener van 'n lodge in Upington wat as getrou en gedissiplineer beskryf is, het glo Saterdagmiddag op 'n personeelpartytjie voor sy vrou in die Oranjerivier verdrink.
Volgens Albé van Wyk, eienaar van The Cape Lodge, vir wie die oorledene, Donovan Mcomally, gewerk het, is almal erg geskok. Sy vrou, Jennifer, werk ook vir die lodge.
Donovan Mcomally by sy vrou,Jennifer. Hy het Saterdag glo op 'n personeelpartytjie in die Oranjerivier by Upington verdrink. Foto: Verskaf
"Hy en Jennifer was onafskeidbaar. Hulle het kinders uit vorige huwelike, maar nie saam nie.
"Die personeel en my twee kinders wat die voorval gesien het, ly aan angs."
Die voorval kom ná die tragedie verlede week waarin 'n man en twee meisies se lyke uit die kanaal by Louisvale Dorp, naby Upington, gehaal is. 'n Vrou het glo ook Saterdag gedreig om saam met haar jong kinders in dié kanaal te spring.
"Die personeel van my twee lodges, The Cape Lodge en High Breeze, was Saterdagmiddag saam op die boot wat ek ter viering van die jaar se einde gehuur het.
"Donovan het in die rivier gespring om te swem. Hy het nog geglimlag en toe onder die water verdwyn. Dit was net so 2 m van die boot af. Hy het nie weer opgekom nie. Een van ons ander personeellede het ingespring om te help, maar die stroom was te sterk. Ons het hulp ontbied.
"Dit was verskriklik, veral omdat ons niks kon doen nie."
Van Wyk sê Mcomally was 'n staatmaker.
"Alles wat Donovan gedoen het, het hy deeglik gedoen. Hy was lojaal, en ek kon hom met enigiets vertrou. Hy het ses jaar vir my by The Cape Lodge gewerk.
"Donovan se oorskot is Maandagoggend in die rivier gevind. Hy sal Vrydag ter ruste gelê word, maar die presiese besonderhede kan ek nog nie gee nie."
Kapt. Sergio Kock, polisiewoordvoerder, sê die Rosedale-polisie gaan 'n geregtelike doodsondersoek doen.
"Die man het na bewering die afgelope Saterdag verdrink, waarna sy lyk Maandag uit rivier gehaal is."